<classify> WAZIRI wa Mambo ya Ndani ya Nchi, Kangi Lugola amesema madereva wa magari ya serikali, watafanyiwa majaribio upya. Lengo la hatua hiyo ni kuona kama wanakidhi vigezo vya kuendelea kuendesha magari hayo.Lugola alitoa kauli hiyo baada ya HabariLeo kutaka kujua nini hasa mwarobaini wa ajali za magari hayo, ambazo zinaonekana kuwa za mwendelezo na kugharimu maisha ya watendaji na wataalamu wa serikali. Katika kujibu hoja hiyo, Lugola alisema wizara yake itazishauri mamlaka za ajira serikalini kuhakikisha madereva wanaoajiriwa, wawe ni wale waliopata mafunzo ya udereva katika Chuo cha Taifa cha Usafirishaji NIT na siyo nje ya hapo, kwa kuwa NIT hutoa madereva wenye sifa na vigezo vya kufanya kazi serikalini.Pamoja na ushauri huo ambao wizara yake imetoa kwa mamlaka hizo za ajira, Lugola alisema kuwa madereva ambao wameshaajiriwa, mbali na kwamba watathibitika kuwa walipata mafunzo ya udereva NIT, pia utaandaliwa utaratibu wa kuwajaribu upya ili kuona kama bado wanakidhi vigezo vya kuajiriwa serikalini.Madereva ambao hawatakidhi vigezo, tutawanyanganya leseni zao kwa mujibu wa Sura ya 168 ya Sheria ya Usalama Barabarani; lakini pia tujue kwamba magari ya serikali ni sensitive nyeti, yanapopata ajali huonekana jambo la tofauti na magari mengine yanapopata ajali, hivyo madereva wa serikali wanatakiwa kuzingatia sheria za usalama barabarani, kuepuka mwendokasi na wawe makini, alisisitiza Lugola.Kwa mujibu wa Waziri huyo wa Mambo ya Ndani ya Nchi, moja ya majaribio ambayo madereva hao watafanyiwa ni kutungiwa mitihani ya kuandika na ya vitendo na askari wa ukaguzi wa magari vehicle inspector ili kujiridhisha kuhusu umahiri wa madereva hao. Madai kuwa baadhi ya mabosi, huwataka madereva wao kwenda mwendokasi, Lugola alisema madereva wa serikali wanapaswa kuwashauri mabosi wao kuhusu hatari ya kwenda mwendokasi kwa sababu inapotokea ajali, atakayewajibika ni dereva na siyo bosi wake.Kamanda wa Kikosi cha Usalama Barabarani, Fortunatus Muslim, alisema kuwa wao kama kikosi cha usalama barabarani, wataendelea kusimamia sheria na dereva yeyote bila kujali anatoka sekta gani, anaposababisha ajali lazima akamatwe kwa ajili ya uchunguzi na kuchukuliwa hatua za kisheria. Kamanda wa Polisi Mkoa wa Morogoro, Wilbroad Mutafungwa, alisema kuwa dereva aliyesababisha ajali iliyogharimu maisha ya watu tisa wiliyani Kilombero mwishoni mwa wiki, Baraka Charles, bado anashikiliwa katika Kituo cha Polisi Ifakara kwa taratibu za kiuchunguzi.Alisema uchunguzi upo katika hatua za mwisho na utakpokamilika, mtuhumiwa atafikishwa mahakamani kwa hatua zaidi za kisheria. Mwishoni mwa wiki, gari la serikali aina ya Land Cruiser mali ya Wizara ya Ardhi, Nyumba na Maendeleo ya Makazi lenye namba za usajili STK 994 lililokuwa likielekea Ifakara wilayani Kilombero mkoani Morogoro, lilipata ajali kwa kugonga kingo ya daraja na kisha kutumbukia Mto Kikwawila na kusababisha vifo vya watu tisa, ambapo wanane kati yao ni wafanyakazi wa Wizara ya Ardhi, Nyumba na Maendeleo ya Makazi.Watumishi hao waliofariki na kuagwa juzi ni Shebly Yusuph Shebly 30, mkazi wa Mafia mkoani Pwani na Glory Mziray 25, mkazi wa Kibaoni , Ifakara, Salome Lukosi 24 mkazi wa Kibaoni, Ifakara wote ni Watunza Kumbukumbu Wasaidizi . Wengine ni Sylvester Mwakalebela 25 na Rudaya Mwakalebela 27 wote ni wakazi wa Tukuyu, mkoani Mbeya, Maria Bunyenja 24 mkazi wa Dar es Salaam, Sheila Stanmbuli 32 mkazi wa Kibaoni Ifakara wote ni Maofisa Ardhi , Hassan Kayuga 27 Msaidizi wa Kumbukumbu na mkazi wa Ifakara na Msafiri Msukuma 46 dereva na mfanyakazi wa Taasisi ya CODERT na mkazi wa Kibaoni Ifakara.Majeruhi watatu walilazwa Hospitali ya Rufaa ya St Francis ya mjini Ifakara, ambao ni Stanslaus Budodi 27, Faraja Gowele 30 na Sauda Shabani 27 wote ni Watunza Kumbukumbu, wakazi wa Kibaoni. Mkuu wa Wilaya ya Kilombero, James Ihunyo alisema jana hali zao zinaendelea vizuri. Gazeti hili liliripoti juzi kuwa katika kipindi cha mwaka jana, kulitokea jumla ya ajali tano zilizohusisha magari ya serikali na kugharimu maisha ya watu 10.Ajali za magari ya serikali Ajali ya kwanza ilitokea Mei 22, ambapo maofisa watatu wa Kituo cha Uwekezaji nchini TIC, walifariki dunia baada ya gari walilopanda kupata ajali eneo la Chalinze wakiwa njiani kuelekea Dodoma. Julai 29, mwaka huu, watu wawili walikufa kutokana na ajali ya gari la serikali katika Kijiji cha Kalembela wilayani Chato mkoa wa Geita, ambao ni Ofisa Habari wa Wizara ya Viwanda na Biashara, Shadrack Sagati na mwananchi, Semeni Kibiriti. Katika ajali hiyo watumishi wengine wanne, akiwamo dereva na Naibu Katibu Mkuu wa Wizara hiyo, Ludovick James walijeruhiwa na kulazwa hospitali.Agosti 4, mwaka huu, kulikuwa na ajali nyingine iliyohusu gari la serikali, ambapo Waziri wa Maliasili na Utalii, Dk Hamisi Kigwangalla alijeruhiwa na Ofisa Habari wa wizara hiyo, Hamza Temba alipoteza maisha. Mwezi huo huo, gari la Wizara ya Kilimo lililokuwa likitokea Dodoma kwenda Shinyanga, lilipata ajali mkoani Singida na kusababisha vifo vya maofisa watano wa serikali waliokuwa wakielekea Shinyanga kikazi. Kama hiyo haitoshi, gari la Naibu Waziri wa Uchukuzi na Mawasiliano, Atashasta Nditiye lilipata ajali Jumapili Novemba 11,2018 mkoani Singida likiwa na watu wanane ambao wote walinusurika.  <topic>: KITAIFA 